Antonio Correa Fernández (Neira de Rei, Baralla, 1862 - Lugo, 1907).\nEstudiou Medicina en Santiago de Compostela, obtendo o título de doutor en 1889. Exerceu como médico polo contorno da súa terra natal e en Lugo, pero tamén levou a cabo unha intensa labor investigadora, divulgadora e promotora en temas de saúde, amais dunha importante actividade como xornalista e escritor.\nDe mozo comezou a colaborar nos xornais "El Lucense" e logo en "La Idea Moderna" e "El Regional", no 1900 fundou e dirixiu "El Monitor de Becerreá", desde entón seguiu colaborando asiduamente na prensa, sobre todo en "El Siglo Médico" e "El Diario Médico Farmacéutico". En forma de libro ou de folletin en xornais publicou unha novela, "Los contrastes de la vida" (1888, en "El Lucense"), unha compilación de cantigas "La poesía popular en Galicia. Colección de cantares en variedad de metros" (1906, en "La Idea Moderna"), estudios locais de economía e historia, como "Minas de la provincia y ferrocarriles más económicos para su explotación" (1900) ou "Historia fin de siglo" (1902), pero sobre todo publicou monografías de temas médicos e de promoción da saúde: "Hospitalización de los tísicos o tuberculosos pulmonares" (1890), "Ensayo de topografía médica de la provincia de Lugo" (1891), "Estudio médico de los insectos nocivos para el hombre" (1894), "Los pecados y vicios capitales en el concepto médico, social y religioso" (1898), "Tratamiento a que deben someterse los delincuentes" (1898), "El trabajo y la salud. Influencia recíproca de estos factores en la duración de la vida humana" (1907, en "La Idea Moderna"), e "Las ciencias médicas en tiempo de D. Miguel de Cervantes" (1905).\nEntre outros premios e recoñecementos polos seus traballos e publicacións, foi nomeado académico correspondente da Real Academia de Medicina e Cirurxía de Barcelona e da Real Academia de Medicina de Madrid. Foi tamén promotor e impulsor, xunto con outros socios, do balneario de Guitiriz.\nEvaristo Correa Calderón (Neira de Rei, Baralla, 1899 - Pobra de Trives 1986).\n"Evaristo Correa Calderón foi un dos escritores máis activos e comprometidos do galeguismo anterior á guerra civil. Despois dela foi un hispanista alleo a calquera preocupación cultural e nacionalista sobre o feito galego", esta é a cualificación que lle outorga o principal estudioso da súa figura e obra, Xulio Pardo de Neyra (Pardo de Neira, X. "Evaristo Correa Calderón na literatura galega contemporánea. Vangardismo e galeguismo", Tese de doutoramento dirixida por Anxo Tarrío Varela, Facultade de Filoloxía, USC. Santiago de Compostela: Universidade. Servicio de Publicacións e Intercambio Científico, 2002), autor a quen seguiremos principalmente nesta exposición.\nCorrea Calderón pasou a súa mocidade en Lugo, onde tivo os primeiros contactos co xornalismo, como redactor de La Idea Moderna, diario monárquico de comezos do século XX, onde coincidiu coa intelectualidade galeguista do momento, nese xornal, amais de chegar a xefe de redacción, publicaba unha "Páxina Nazonalista". No 1917 comezou a colaborar tamén en A Nosa Terra. No 1916 participa na fundación da Irmandade da Fala de Lugo e colabora na organización da primeira asemblea nacionalista da historia de Galicia (Lugo, 1918).\nTrasládase a Madrid, onde entra en contacto co emerxente vangardismo. Na capital española aproveita tamén para traballar no asociacionismo galeguista a través da Mocedade Céltiga de Madrid. Neste período faise colaborador dos máis prestixiosos xornais madrileños e desenvólvese o seu vangardismo, do que son representativos os seus "Poemas sinxelos" (comezados a escribir no 1917), que veñen ser o primeiro ensaio poético da vangarda galega.\nNo 1923 Correa regresa a Lugo. Un ano despois crea e dirixe Ronsel, a revista galega máis comprometida cos movementos de vangarda. En 1923 publica "Luar. Contos galaicos" e en 1924 "Ontes. Poemas" e a novela "Conceición sinxela do ceo". En 1927 licénciase en Filosofía e Letras, sección de Historia, pola Universidade de Santiago de Compostela, e marcha como lector ás universidades de Toulouse e Bucarest, onde entra en contacto co surrealismo francés. Nestes anos non abandona o traballo xornalístico, colaborando entre outras en La Gaceta Literaria, a revista que dirixe Giménez Caballero. En 1927 publica o primeiro conto infantil da literatura galega, "Margarida a da sorrisa d'aurora".\nÓ regreso deste periplo europeo terá o seu período máis fecundo no xornalismo galego e o activismo galeguista: en El Pueblo Gallego de Vigo desenvolve un dos máis extensos labores xornalísticos da intelectualidade galega daquel período, intégrase no Seminario de Estudos Galegos de Compostela, e colabora en La Gaceta Literaria e, xunto co seu irmán Juan Antonio, dirixe a revista “Vanguardia Gallega”, un proxecto que só durou do 31 ó 33 e no que colaboraron Valle Inclán, Otero Pedrayo, Alexandre Bóveda, Pimentel, Castelao, etc. (Pardo de Neyra, 2001, cit. páxs. 140-141 e 153).\nDesde 1931 imparte a materia de literatura española por diferentes institutos do estado, e vaise afastando do galeguismo. No 1936 muda definitivamente a súa conducta, e pasa a engrosar a nómina de intelectuais afectos co réxime dos militares insurxentes. O mesmo día da sublevación, Correa afiliouse a Falange Española (e foi nomeado “Jefe Provincial de Prensa y Propaganda” desta organización), despois ingresou en ¡Arriba! e o grupo do Escorial, encabezado por Dionisio Ridruejo e José Mª Alfaro. A partir destas datas, Correa sufriu unha transformación que o fixo figurar entre o grupo dos hispanistas máis destacados do momento: Lázaro Carreter (co que fundou a Biblioteca Anaya), Laín Entralgo, Entrambasaguas, Dámaso Alonso e Blecua. A bibliografía producida por Evaristo Correa nesta época (sobre temas literarios, lingüísticos, ensaios, artigos, edicións de clásicos españois, etc. etc.) é amplísima e recoñecida.\nEn 1986, debido á iniciativa de Ramón Piñeiro e Isaac Díaz Pardo, Correa iniciou a traducción ao galego da súa novela castelá "De aquí a la primavera. Novela de la montaña gallega", "texto que só tiña a Galiza como cronotopo dun territorio máis dos que conformaban o estado novo que Franco se empeñaba en unificar a toda costa" en palabras de Pardo de Neyra. Isto, xunto cuns anecdóticos textos poéticos, foron o seu único achegamento a literatura galega desde a guerra.\nComo resumo da súa traxectoria, como sinala Pardo de Neyra na súa tese, pódense considerar as seguintes aportacións:\n-No terreo literario, Evaristo Correa Calderón foi o intelectual máis internacional da literatura galega do tempo das vangardas, coas que tivo intensa relación non só en España, senón tamén Francia, Portugal e América, pero sobre todo, Correa Calderón foi un dos primeiros escritores que apostaron e explicaron a validez do discurso europeísta, atlantista e universalista para a cultura galega, discurso que pouco despois ían desenvolver os intelectuais do grupo Nós (amais de pioneiro na literatura infantil galega co conto "Margarida a da sorrisa d'aurora", como se dixo).\n-No campo do xornalismo, e da cultura galega en xeral, promoveu a Residencia de Estudiantes de Compostela, o I Congreso de Economía Gallega, o Instituto de Cultura Gallega, e, á parte de pequenas tentativas como Juvenilia, De todo un poco ou El Eco de Baralla, promoveu empresas fundamentais como Ronsel (a mellor representante do vangardismo galego dos anos vinte) ou Vanguardia Gallega (reflexo da ideoloxía republicana galega da década seguinte). Tamén a postura lingüística reintegracionista, e a toma de conciencia lusitanista, teñen en Evaristo Correa Calderón un dos primeiros representantes.\n-No terreo político, dentro do proxecto ideolóxico do nacionalismo, a labor de Evaristo Correa foi tamén pioneira e intensa, sendo impulsor de moitas iniciativas como as Irmandades da Fala ou Mocedade Céltiga de Madrid.\nPrincipal bibliografía sobre Correa Calderón:\nXulio Pardo de Neyra. Evaristo Correa Calderón. Xunta de Galicia, 2003.\nXulio Pardo de Neyra. Evaristo Correa Calderón na literatura galega contemporánea. Vangardismo e galeguismo. Universidade de Santiago, 2002.\nIsaac Correa Calderón (Castroverde, 1893 - Madrid 1975).\nLicenciouse en Medicina en Santiago, opositou ó corpo de Sanidade Militar e obtivo destino en diversos corpos e zonas. Foi gravemente ferido no 1927, en África, pasando ó corpo de Mutilados, aínda que seguiu en activo, dirixindo varios hospitais durante a Guerra Civil. Foille concedida a Gran Cruz de Beneficencia pola súa asistencia voluntaria no andazo de peste bubónica de Melilla.\nEscribiu o prólogo e varios capítulos da terceira edición do libro "Curso práctico de Agricultura" de Benigno Ledo ("O cura das Abellas"), participou na redacción de "Apuntes de terapéutica extractados de la explicación del Dr. D. Antonio Novo Campelo" (1912), e baixo o pseudónimo de "Andrés Valcárcel" colaborou no xornal lucense Vanguardia Gallega.\nJuan Antonio Correa Calderón (Lugo, 1907 - 1962).\nLicenciado en Dereito, pero dedicouse ó xornalismo. Comezou colaborando na revista "Juvenilia", logo dirixiu e organizou o xornal "Vanguardia Gallega", de orientación republicana e galeguista, e o semanario infantil "El Ideal". Escribiu o libro "Treinta poemas en prosa para los treinta días del mes de abril" (Lugo, 1933).\nDespois do alzamento do 36, igual que o seu irmán Evaristo, muda radicalmente de orientación ideolóxica, (aínda que el xa comezara a amosar o seu ideal reaccionario polo 1935, con máis de 200 artigos publicados no xornal Conservador “Alborada”, e amén de que de vello lles viña a ambos irmáns unha estreita relación co nomeado cacique Pedro Benito), e é nomeado Xefe Local da Falanxe (Pardo de Neyra, 2001, cit. páx 38).\nAsunción Correa Calderón, "Florisel" (A Pena, Baralla, 1896 - A Coruña, 1951).\nColaborou no xornal La Vanguardia Gallega, de Lugo, con varios poemas e contos, sempre co pseudónimo de Florisel. O seu conto "Mariquita" foi tamén reproducido no semanario santiagués "La Noche" no 1947.\nEvaristo Correa Calderón nunha foto do libro\n"Lugo y su Provincia 1929 (libro de oro)", ed. PPKO


Cando se peche o curso escolar recentemente estreado, nos ecosistemas galegos realizáronse 360 intervencións ecolóxicas de recuperación e protección. Serán tantas como centros educativos -de todos os niveis salvo o universitario- e asociacións participan nesta 22.ª edición. Un ano máis, Voz Natura bate a súa marca de participación con máis de 71.000 nenos e mozos involucrados activamente na protección da natureza, con 3.240 profesores guiando os seus pasos.\nCada curso, os proxectos escolares son máis especializados, rigorosos e amplos. Os equipos Voz Natura saen ao monte para plantar especies autóctonas; van á praia para recoller residuos; percorren as canles dos ríos retirando lixo; patrullan a súa contorna para denunciar ante as autoridades a presenza de vertedoiros incontrolados, e tamén traballan no seu recinto escolar, onde cultivan hortos, crean invernadoiros e aproveitan as actividades de aula para coñecer e aprender a respectar e coidar a natureza.\nEste curso, o tema destacado é a protección, recuperación e posta en valor dos montes e bosques galegos, a conservación da súa biodiversidade e a sensibilización social sobre a problemática dos incendios forestais.\nO comité científico visita aos equipos para axudarlles cos seus traballos\nO comité científico do programa está en ruta desde o pasado luns percorrendo os centros participantes para ofrecerlles o seu apoio e asesoramento. As provincias de Lugo e Ourense están a ser as primeiras en recibir as visitas dos integrantes do comité, que están a ver os primeiros avances nos proxectos deste curso.\nNo apartado O Reporteiro da web do programa (www.voznatura.es), os participantes poden consultar cales serán os próximos centros polos que pasará o comité. Nesta sección, tamén se pode seguir a evolución dos traballos a través das noticias máis relevantes das visitas realizadas.\nO programa conta co apoio da Consellería de Medio Ambiente e Ordenación do Territorio da Xunta de Galicia, a Deputación da Coruña, a Fundación Alcoa, O Corte Inglés e a Fundación Ramón Areces e a Fundación Biodiversidade do Ministerio para a Transición Ecolóxica. #FaiGaliciaVerde.


Educación Física | CEIP PINTOR ANTONIO FERNÁNDEZ\nCrea o teu circuito\nAnimádevos a mandar os vosos circuitos.\nLembrade o me correo electrónico:\nBos días a tod@s!! Espero que esteades tod@s moi ben.\nHoxe vos deixo 3 roscos de pasapalabra referentes a contidos de Educación Física, seguro que sabedes moitas das palabras, animádevos!!!\nChega o calor!!!\nMoi bos días a tod@s!!! Temos por diante unha semana con altas temperaturas. Os que poidades ter acceso a unha zona onde poidades nadar un pouco, non o dubidedes, a natación e un deporte moi completo como xa sabedes, que nos axuda a fortalecer o noso corpo e a mente, a continuación déixovos un par de enlaces cos algúns dos beneficios deste deporte:\nTamén podedes practicar diferentes actividades no medio acuático, facendo as variacións que consideredes oportunas:\nTede coidado coas altas temperaturas, déixovos tamén dous enlaces con algunhas recomendación para realizar actividade física nestes días:\nE para finalizar un vídeo para traballar a coordinación na casa:\nMoito animo a tod@s!!!\nReto e actividades\nImos con varias propostas máis para realizar actividade física.\nEn primeiro lugar un reto para os máis habilidosos, a ver ata que número chegades:\nE a continuación máis propostas para realizar na casa, podedes atopar actividades para os máis pequenos, e coma sempre poden ser adaptadas para diferentes idades:\nLembrade que podedes enviar calquera tipo de foto, vídeo, debuxo...ao seguinte correo electrónico: pablosancho@edu.xunta.es. Cada día chegan novos ;) Moito ánimo e seguide así.\nXa estou recibindo fotos e vídeos vos@s facendo actividade física, tanto no medio natural como na casa. Seguide así que o estades facendo moi ben. Aproveitade este fin de semana que temos bo tempo.\nToda actividade física precisa complementarse cunha dieta sa e equilibrada para levar unha vida saudable. A miña proposta é que fagades ou axudedes a facer algunha receita saudable e me enviedes a foto ou o vídeo.\nA continuación vos deixo algún enlaces para que vos poidan servir de axuda:\nÁnimo e boa finde para todos e todas.\nBoas novamente. Tod@s os que queirades mandarme algunha foto, vídeo, debuxo...relacionado coa Educación Física, podedes enviarmo ao seguinte correo:\nBos días. Hoxe vos deixo 3 actividades propostas pola xunta da iniciativa “Móvete connosco na casa”. A primeira é de velocidade de reacción, a segunda de forza-resistencia, e a última de iniciación ao Ioga. Lembrade que tódalas actividades podedes modificalas ao voso gusto, sempre tendo en conta as medidas de seguridade e o voso nivel de habilidade – capacidade.\nMariola na casa\nHoxe a familia do deporte está de loito. Deixounos Michael Robinson, antigo deportista e posteriormente comentarista e presentador ate os seus últimos días. Na súa faceta como presentador, quero destacar “Informe Robinson”, programa que nos achega ao lado máis humano do deporte, historias de superación... e que tod@s podedes atopar en diferentes plataformas como YOUTUBE.\nA continuación vos deixo algúns dos enlaces do seu programa antes mencionado, aínda que vos podedes buscar o que máis vos guste.


A Deputación cede ao Concello da Coruña a xestión do Teatro Colón | Erregueté\nA Deputación da Coruña cederá ao concello a xestión do Teatro Colón por un prazo de dous anos, prorrogables por outros dous, e fará unha achega anual de 500.000 € para sufragar os gastos de xestión e programación. A institución provincial reservarase trinta días de uso e formará parte da comisión e seguemento da programación do centro cultural. Son estes algúns dos puntos que inclúe o acordo de cesión de xestión que hoxe fixeron público en roda de prensa o presidente da Deputación, Valentín González Formoso, o alcalde da Coruña, Xulio Ferreiro e como responsables das áreas de Cultura das dúas institucións, a tamén vicepresidenta Goretti Sanmartín Rei e o concelleiro José Manuel Sande.\nO presidente da Deputación da Coruña, Valentín González Formoso, mostrou a satisfacción polo acordo despois dun longo e complexo proceso administrativo. “O resultado ten unha mensaxe clara para a cidadanía que é o acordo de dúas institucións, con gobernos de distintas forzas políticas e iso si que é nova política”, dixo González Formoso.\n“Coa cesión da xestión estase a defender o mellor para a poboación e conséguese que dous equipamentos culturais a cen metros de distancia non teñan que competir entre eles, converténdose ademais nun centro de cultural de referencia non só local, senón metropolitano e provincial”, defendeu o presidente da Deputación da Coruña na súa intervención.\nPola súa parte, a vicepresidenta e deputada de Cultura, Goretti Sanmartín Rei, inseriu a cesión de uso do Teatro “dentro dun acordo de goberno en que se determinaba con clareza as competencias da Deputación, entre as que non se atopa a xestión dun teatro”. Goretti Sanmartín defendeu que “o normal é que exista unha planificación por parte do concello da programación cultural e que se insira na rede pública de centros da cidade”.\nA deputada responsable da área de Cultura adiantou os temos do convenio que se fará efectivo a partir do vindeiro 2 de xullo e que suporá a achega de 500.000 euros por parte da Deputación da Coruña coa reserva de trinta días para “concellos e entidades que o soliciten co fin de servizo ao tecido social que viña facendo alí actividades culturais”. Goretti Sanmartín anunciou a creación dunha comisión de seguimento da programación que, segundo dixo, “velará pola continuidade na aposta pola cultura galega e a promoción da nosa lingua e pola programación de espectáculos de calidade”. Aplaudiu, neste sentido, o acordo institucional da Deputación e do Concello que, segundo dixo, “tiña que ser un exemplo de actuación para o ben común” ao tempo que lamentou que non se produza noutros casos como “coa Consellaría de Educación con quen solicitamos unha xuntanza para tratar o tema dos conservatorios municipais sen ter ningunha resposta”. Valentín González Formoso apuntou neste sentido a situación dos dous centros de menores da provincia a cargo da Deputación, “unha situación única de centros desa natureza que non depende da administración autonómica”.\nVocación metropolitana e mellor coordinación cultural\n“Este é un día para felicitarnos porque demostramos que cando as institucións colaboran lealmente iso reverte no conxunto da cidadanía”, dixo o alcalde da Coruña, Xulio Ferreiro, que situou o acordo no conxunto doutras actuacións de colaboración entre a Deputación e o Concello. “Son múltiples as vías de colaboración e quero agradecer esa disposición a colaborar co Concello da Coruña”, sinalou. “Este teatro ten vocación metropolitana e iso tamén se está a entender desde a Deputación”, engadiu Ferreiro que anunciou a intención de darlle impulso á programación cultural da cidade por medio dun acordo de “dous anos anos que ten vocación de continuidade”.\nO concelleiro de Culturas, José Manuel Sande, anunciou que o Teatro Colón será o quinto recinto que se xestione a través do IMCE e terá vocación, en especial, de promocionar músicas e públicos novos no que definiu como unha “reorganización dos recintos con identidade diferente”. Indicou tamén que o proceso de cesión vai unido a outras actuacións como “cobertura de persoal do IMCE e designación dun director que vai reforzar a entrada do Teatro Colón na rede de recintos culturais”.\nO Teatro Colón, integrado no Pazo Provincial, foi adquirido pola Deputación da Coruña en escritura formalizada o 22 de abril de 1997, iniciándose un proceso de rehabilitación integral que remataría co edificio preparado para o seu uso a mediados do ano 2005.\nO seguinte ano acórdase a xestión indirecta do Teatro Colón por medio da adxudicación dun contrato de concesión administrativa, modelo que se prolongaría, en dous períodos, até o pasado 28 de maio de 2017. Unha vez rematado, e despois dunha breve paréntese necesario para a elaboración do inventario e para accións de mantemento, desde setembro de 2017 é a Deputación da Coruña quen se puxo á fronte da xestión do centro cultural, contratando os servizos para o desenvolvemento da súa programación, nunha etapa que rematará o vindeiro 2 de xullo en que pasará a mans do Concello da Coruña.


Estatutos Músicos ao Vivo Músicos ao Vivo S. Coop. Galega\nESTATUTOS SOCIAIS MÚSICOS AO VIVO S. COOP. GALEGA\nCoa denominación “ MÚSICOS AO VIVO, SOCIEDADE COOPERATIVA GALEGA”, constitúese unha sociedade cooperativa de traballo asociado sen ánimo de lucro, dotada de plena personalidade xurídica e suxeita ás disposicións da Lei de cooperativas de Galicia e as contidas nos presentes estatutos.\n1.- O domicilio social da cooperativa establécese na rúa Alcabre Viña Grande número 5, do municipio de Vigo , da provincia de Pontevedra, C.P 36212.\n2.- O domicilio social poderá ser trasladado dentro do mesmo termo municipal por acordo do órgano de administración. Con carácter previo a súa inscrición no Rexistro de cooperativas, dito acordo deberá comunicarse formalmente ás persoas socias.\nO ámbito territorial dentro do que estarán situados principalmente os centros de traballo nos que as persoas socias prestan habitualmente o seu traballo cooperativizado, é o que corresponde á Comunidade Autonómica Galega, o que non impedirá que os socios traballadores se despracen por razón da súa actividade cooperativa a outras localidades das distintas Comunidades Autónomas.\n1.- A cooperativa ten por obxecto a prestación do traballo das persoas socias para producir en común bens e servizos para terceiros e a mellora da calidade e condición da vida da persoa, considerada de forma individual e colectiva.\n-. A posta en valor do traballo das persoas dedicadas ao sector musical coa finalidade de promover a profesionalización da actividade.\n-. Promover a difusión da cultura musical de Galicia.\n2.- As actividades económicas que desenvolverá a cooperativa para o cumprimento do seu obxecto social, son:\n-.Coordinación, produción, xestión e desenvolvemento de espectáculos musicais.\n-.Prestación de servizos de formación, educación, ensinanza relativos á mellora en coñecementos musicais.\n-.Toda clase de actividades encamiñadas ao mellor aproveitamento económico, técnico, laboral, social ou formativo da cooperativa e do traballo dos seus socios e socias.\nSe algunha das actividades enumeradas para o cumprimento do obxecto social así o precisara, deberá ser exercitada a través de profesionais coa titulación adecuada ou, no seu caso, deberá ser exercitada previas as correspondentes autorizacións administrativas.\n2.- Non poden ser persoas socias traballadoras as menores de dezaseis anos.\n3.- As persoas estranxeiras para poder prestar traballo na cooperativa deberán reunir os requisitos establecidos na lexislación específica sobre prestación do seu traballo en España.\nc) Subscribir o compromiso de non darse de baixa voluntariamente sen xusta causa que cualifique a mesma de xustificada, ata o remate do exercicio económico.\n2.- Para adquirir a condición de persoa socia con posterioridade á constitución da cooperativa, será necesario:\nd) Desembolsar a cota de ingreso que, no seu caso, acorde a asemblea xeral.\n2.- Contra a denegación da admisión a persoa solicitante poderá recorrer no prazo dun mes, a contar dende a comunicación ou do remate do prazo que o órgano de administración dispón para resolver, ante a asemblea xeral. Recurso que se resolverá na primeira asemblea xeral que se celebre, mediante votación secreta, previa audiencia da persoa interesada.\n3.- O acordo de admisión tamén poderá ser impugnado por socios e socias que representen como mínimo 10%, no prazo de 10 días a contar dende a publicación do acordo de admisión no taboleiro de anuncios da sociedade, ante a asemblea xeral, que resolverá na primeira que se celebre, por votación secreta, previa audiencia da persoa interesada. Ata que transcorra o prazo para recorrer ou resolva a asemblea xeral sobre o recurso interposto, a admisión quedará en suspenso.\n4.- A admisión poderá ser en situación de proba. O período de proba será de 5 meses. En todo caso, o período de proba poderá reducirse ou suprimirse por mutuo acordo.\nd) Non poden ser electores ou electoras, nin elixibles para ocupar cargos nos órganos sociais.\nf) A percibir periodicamente nun prazo non superior a un mes o anticipo societario, en contía non superior ao 150% das retribucións que, en función da actividade e categoría profesional, estableza o convenio colectivo aplicable ao persoal asalariado do sector.\ng) A actualización das achegas ao capital social, así como, no seu caso, a súa devolución e a percepción de xuros por elas, que non poderán ser superiores ao legal do diñeiro.\n1.- A persoa socia poderá darse de baixa voluntariamente na cooperativa en calquera momento, mediante preaviso por escrito ao órgano de administración que deberá enviarse cunha antelación de 1 mes. A efectos do reembolso de achegas, a baixa entenderase producida ao termo do prazo de preaviso.\n2.- Se a baixa entrañase o incumprimento do prazo de permanencia establecido nestes estatutos, sen xusta causa que cualifique a mesma de xustificada, a cooperativa poderá esixir á persoa socia participar nos termos nos que vén obrigada estatutariamente, ata o final do período comprometido, nas actividades ou servizos cooperativizados ou, no seu defecto, a esixirlle a correspondente indemnización de danos e perdas.\n3.- Establécese como penalidade por incumprimento, do prazo de preaviso ou do período de permanencia, o incremento dun 10% do importe resultante de aplicar as deducións previstas para o suposto de baixa non xustificada, sobre todas as cantidades reembolsables, que, se é o caso, lle poidan corresponder á persoa socia. Esta penalización deducirase da contía que se fixe como indemnización por danos e perdas.\n4.- Para a cuantificación dos danos e perdas esixibles ás persoas socias polos incumprimentos indicados nos anteriores apartados 1 e 2, fíxase o seguinte criterio obxectivo: “ a contía dos danos e perdas será a resultante de multiplicar o número de meses que lle resten ao socio ou socia incumpridora para completar o período mínimo de permanencia, polo salario mensual de convenio que resultaría aplicable, no caso de tratarse dunha persoa asalariada da mesma categoría profesional, tendo en conta a xornada efectivamente realizada pola persoa socia.\nOs acordos do órgano de administración sobre a cualificación e os efectos da baixa da persoa socia poderán ser impugnados ante a xurisdición competente, podendo ser obxecto de recurso previo ante a asemblea xeral, no prazo máximo de dous meses desde a notificación do acordo.\n1.- As faltas cometidas polas persoas socias, clasifícanse en moi graves, graves e leves. As moi graves e graves son as tipificadas nos presentes estatutos. As faltas leves, ademais das recollidas nos estatutos, poderán ser tipificadas tamén polo regulamento de réxime interno ou por acordo da asemblea xeral.\n1. As faltas de carácter societario\n2. As faltas de carácter laboral\n3.1. Son faltas societarias moi graves:\nARTIGO 15.- SANCIÓNS E PRESCRIPCIÓN\n- Por faltas moi graves: Multa de 250,00 EUROS a 1.000,00 EUROS, suspensión á persoa socia dos seus dereitos, ou expulsión.\n- Por faltas graves: Multa de 100,00 EUROS a 250,00 EUROS, ou suspensión á persoa socia dos seus dereitos .\n- Por faltas leves: Amoestación verbal ou escrita, ou multa de 50,00 EUROS a 100,00 EUROS\nA suspensión dos dereitos á persoa socia, que finalizará no momento no que normalice a súa situación, non alcanzará ao dereito de información nin ao da asistencia á asemblea con voz pero sen voto, nin ás remuneracións dos xuros polas súas achegas ao capital social nin á actualización delas.\n3.- Nos supostos de sanción por falta de carácter laboral, o acordo de sanción poderá impugnarse ante a asemblea xeral no prazo de 15 días desde a súa notificación.\n2.- As persoas socias terán dereito a un período de excedencia nos termos fixados polo regulamento de réxime interno ou por acordo da asemblea xeral, que non poderá ser superior a seis meses cando supoñan deixar a cooperativa cun número de persoas socias inferior a tres.\na) Teñen dereito a recibir os xuros que acorde a asemblea xeral, que non poderán ser superiores ao legal do diñeiro, e ao reembolso das súas achegas nas mesmas condicións e prazos que para o resto dos socios e socias.\nb) Poderán utilizar os servizos da cooperativa en canto resulte legalmente compatible coa súa condición persoal.\nc) Non poderán formar parte dos órganos sociais, pero poderán participar na asemblea xeral, con voz e voto.\n2.- A achega obrigatoria mínima para ser persoa socia colaboradora, será de 50,00 euros, e a máxima, será a que acorde a asemblea xeral. Esta achega deberá desembolsarse na súa totalidade para adquirir a condición de socio ou socia colaboradora.\n3.- Poden ser persoas socias colaboradoras as persoa físicas e xurídicas, que subscriban e desembolsen as achegas previstas e que queiran colaborar na consecución dos obxectivos da cooperativa.\nd) Á actualización e devolución das achegas ao capital social, así como a percibir, no seu caso, xuros por elas que non poderán ser superiores ao legal do diñeiro.\ne) As persoas socias que aporten exclusivamente capital, percibirán, de ser o caso, o xuro que acorde a asemblea xeral, sen que poida ser inferior ao que perciban as demais persoas socias, nin superior ao xuro legal do diñeiro.\n6.- O réxime de baixa será o establecido para as persoas socias traballadoras nestes estatutos.\nA cooperativa opta a efectos de desfrute dos beneficios da seguridade social dos seus socios e socias traballadoras polo réxime xeral, como asimiladas a persoas traballadoras por conta allea.\nn) Todos os demais acordos nos que así o estableza a Lei ou os estatutos.\n2.- A asemblea xeral ordinaria será convocada dentro dos seis primeiros meses seguintes á data de pechamento do exercicio social. Se transcorre o dito prazo sen que tivese lugar a convocatoria, calquera persoa socia poderá requirir fidedignamente ao órgano de administración que proceda a efectuala. Se este non a convoca no prazo de quince días, contados desde a recepción do requirimento, calquera persoa socia poderá solicitarlla ao xulgado competente do domicilio social, que deberá convocala, designando quen a deba presidir. Neste caso producirase a destitución inmediata do órgano de administración, e procederase á súa nova elección.\n1.- A asemblea xeral, salvo que teña o carácter de universal, celebrarase na localidade onde radica o domicilio social da cooperativa ou en Santiago de Compostela cando o decida o órgano de administración da cooperativa por ser o lugar máis preto do domicilio da maioría de cooperativistas.\n5.- A secretaría da asemblea xeral será quen exerza tal función no consello reitor, e no seu defecto quen acorde a asemblea de entre as persoas socias presentes na mesma.\n7.- As votacións serán secretas nos supostos establecidos nos presentes estatutos ou na Lei de cooperativas de Galicia, ademais naqueles en que, a solicitude de calquera persoa socia, o acorden mediante votación o 10% dos votos sociais presentes e representados na asemblea.\n4.- Os socios e socias poderán facerse representar por outras persoas socias, polo seu cónxuxe, ou polos seus parentes ata o terceiro grao de consanguinidade ou segundo por afinidade, con plena capacidade de obrar, autorizándoas por escrito autógrafo ou poder especial subscrito polo representado ou representada para cada asemblea, verificada tal representación polo presidente ou presidenta e o secretario ou secretaria da asemblea .\n2.- As persoas integrantes do órgano de administración están obrigados a exercer as accións de impugnación contra os acordos sociais, cando sexan contrarios á Lei ou se opoñan aos estatutos.\n4.- Coa excepción das facultades que, por disposición legal ou estatutaria, sexan indelegables dos órganos sociais, o órgano de administración poderá conferir apoderamentos xerais ou singulares, así como proceder á súa revogación, a calquera persoa física, cuxas facultades representativas, de xestión e/ou de dirección, referidas ao xiro e tráfico ordinario da cooperativa, serán as outorgadas na escritura pública de poder, que deberá ser inscrita no correspondente rexistro de cooperativas.\nARTIGO 33.- COMPOSICIÓN\n1.- O consello reitor está composto por un mínimo de 5 e un máximo de 9 membros titulares.\n2.- Os cargos do consello reitor son: presidencia, vicepresidencia, secretaría, o resto serán vogais numerados de 1 ata 6.\nNomearanse tamén 2 suplentes.\n1.- O consello reitor e máis as persoas suplentes serán elixidos pola asemblea xeral de entre as persoas socias, en votación secreta, polo maior número de votos.\n3.- a distribución dos cargos, incluída a presidencia e a vicepresidencia, será realizada polo propio consello reitor, na primeira sesión, que necesariamente se celebrará nos sete días seguintes a contar dende a data de celebración da asemblea xeral. Desta determinación de cargos, darase publicidade ao resto das persoas socias da cooperativa, mediante carta ao seu domicilio e mediante a publicación no taboleiro de anuncios da cooperativa e mediante correo electrónico a cada socio.\n1.- As persoas integrantes do consello reitor serán elixidas por un período de seis anos, renovándose simultaneamente na súa totalidade ao vencemento do prazo, podendo ser reelixidas.\n2.- A renuncia dos conselleiros e conselleiras poderá ser aceptada polo consello reitor, así como pola asemblea xeral aínda que o asunto non conste na orde do día. Tanto nun suposto como noutro, deberá procederse no mesmo acto de aceptación da renuncia, ao nomeamento dos seus substitutos ou substitutas, que será cuberto pola persoa suplente 1ª e sucesivamente polo resto de persoas suplentes por orde de numeración se existisen máis renuncias. A persoa suplente ostentará e cubrirá o cargo polo mesmo tempo que lle restaba a persoa renunciante.\nO desempeño dos cargos polas persoas integrantes do órgano de administración terá carácter gratuíto e non remunerado, sen prexuízo das compensacións económicas procedentes polos gastos nos que poidan incorrer no desempeño das súas funcións, salvo os de asistencia ás asembleas xerais.\n2.- Son incompatibles entre si os cargos do órgano de administración. Non obstante, serán compatibles con ascendentes, descendentes e afíns, sen distinción de grao, e cónxuxe.


Durante o percorrido coñecerase como era a cidade de Vigo no século XIX e os cambios políticos e sociais que se produciron despois da Reconquista, e comprenderase o esforzo realizado por unha elite intelectual viguesa que se ofreceu á cultura visitando os lugares concretos que tiveron relación directa coa publicación de Cantares Gallegos.\nO itinerario programado Concello inclúe os seguintes puntos de interese: Oliveira, Praza do Peñasco, Rúa Chao, Rúa Real, Imprenta de Compañel, Rúa Oliva, Biblioteca Juan Compañel, Praza da Constitución\nO percorrido comezará na Oliveira do Paseo del Alfonso XII ás 11 horas.\nPosteriormente visitarase a Praza do Peñasco, onde falaremos sobre a importancia do movemento industrial, o desenvolvemento da burguesía, os cambios arquitectónicos producidos, etc.\nNa Rúa Chao, explicarase a relación da familia Chao coa cidade de Vigo e con Rosalía de Castro, e a importancia que tiveron os irmáns Chao para a cidade, especialmente Alejandro Chao.\nDe seguido faranse dúas paradas na Rúa Real, onde se falará sobre o significado que tivo para Vigo ser capital de provincia e a súa relación coa chegada da imprenta, e a relevancia cultural da cidade naquela época.\nDiante da imprenta de Compañel se falará da Rosalía dos Cantares.\nNa Rúa Oliva, visitarase o local onde estaba a imprenta de Faro de Vigo, local de Ángel Lema.\nA Biblioteca Juan Compañel, sede do antigo Casino de Vigo, dará pé a falar do seu presidente, mecenas de Rosalía de Castro, que puxo os cartos para que existise a imprenta de Compañel en Vigo. Falarase tamén da relevancia do Casino.\nA última parada será na Praza da Constitución, onde se situaba a botica de José María Chao, e se falará do movemento cultural, social e político que se producía na rebotica.


Tráfico de influencias en Arteixo ~ ARTEixolandia\nOs axentes de Aduanas investigan a comisión dun posible delito de tráfico de influencias cometido en Arteixo. Segundo os últimos datos que figuran no sumario da Pokémon o caso non tería que ver coa empresa Vendex -aínda que en tomos anteriores si se investigou esa relación- senón co papel de Ángel Luis Espadas, antigo xefe do gabinete de Conde Roa.\nSegundo os informes de Aduanas, Espadas -que buscaría contratos nos concellos gobernados polo partido popular- habería mantido unha reunión con José Ramón Amado, concelleiro de Obras en Arteixo. Sábese que despois o concelleiro estivo remitindo algún tipo de documentación, cuxo destinatario sería Fran Sánchez Varela, do que se deduce que sería para unha obra ou servizo, segundo din os axentes no seu informe. Hai varios contactos entre Espadas e responsábeis municipais. Así, entre outros, falou con Marcos Docampo, técnico de Deportes, quen se habería feito cargo de enviarlle un arquivo por correo electrónico.\nTamén hai pinchazos entre personal de Aquagest. Nunha conversación un dille a outro "que xa lle fixeron a primeira visita ao concelleiro de Arteixo para que souberen que estaban alí e que polo momento lle ían a pasar un orzamento para facer traballos co camión de saneamento".\nArteixo -entre outros concellos da zona; coma Sada, Carral e Bergondo- figura na Pokémon pola relación con José María Tutor. O responsábel de Vendex en Galiza reunírase polo menos nunha ocasión co alcalde de Arteixo acompañado polo máximo responsábel da firma, Gervasio Rodríguez. Calvelo -que non está imputado- asegurou que nunca se lle fixo un favor a esa empresa e que mesmo perdera contratos ao non terse presentado a outros, coma o da nova gardería, que levou outra empresa. Calvelo recordou tamén que aínda que a empresa chegou a reclamar deudas importantes nunca se lle pagou o importe que pedía. Entre outras cousas Vendex facíase cargo en Arteixo do servizo de guindastre.


Volocopter Chengdu: anunciouse unha nova empresa conxunta alemá-chinesa\ncasa » Últimas noticias » Aviación » Volocopter Chengdu: anunciouse unha nova empresa conxunta alemá-chinesa\nCompañías aéreas • Aeroporto • Aviación • Noticias internacionais de última hora • Noticias de viaxes de última hora • Viaxes de negocios • Noticias de última hora de China • Noticias de última hora en Alemaña • investimentos • noticia • Persoas • Responsable • tecnoloxía • Turismo • transporte • Novas de Viaxes\nUAM refírese a un novo modo de transporte urbano que utiliza avións eléctricos de despegue e aterraxe verticais (eVTOL) para mover persoas ou mercadorías dentro de espazos aéreos urbanos e suburbanos máis baixos. Axuda a aliviar a tensión nas estradas da cidade cada vez máis congestionadas e permite que persoas e mercadorías cheguen aos seus destinos con maior rapidez e seguridade.\nVolocopter de Alemaña únese a Geely Holding Group para establecer unha empresa conxunta en Chengdu, China.\nA empresa conxunta farase cargo da produción e da operación no mercado de produtos Volocopter no mercado chinés.\nA empresa conxunta planea axudar a promover a mobilidade aérea urbana en China nos próximos tres a cinco anos.\nVolocopter, especialista na fabricación de vehículos aéreos autónomos, e filial de segundo nivel de Geely Holding anunciou unha nova compañía conxunta de avións, chamada Volocopter (Chengdu) Technology Co., Ltd. ou Volocopter Chengdu, en breve. Grupo.\nA empresa conxunta situarase en Chengdu, capital da provincia de Sichuan, ao suroeste de China, e farase cargo da produción e da operación no mercado de produtos Volocopter no mercado chinés.\nVolocopter Chengdu tamén asinou pedidos con Volocopter para 150 avións, incluíndo vehículos aéreos non tripulados loxísticos e avións tripulados.\nOs vehículos aéreos e as súas pezas produciranse en Hubei Geely Terrafugia, unha base de fabricación de Geely en China, segundo a empresa conxunta.\nVolocopter Chengdu tamén asistirá á 13ª Exposición Internacional de Aviación e Aeroespacial de China (Airshow China) o 28 de setembro.\n"Hoxe marca outro fito importante na nosa viaxe para levar a China a mobilidade eléctrica a prezos accesibles, a maior oportunidade de mercado único para a industria UAM", dixo Florian Reuter, CEO de Volocopter.\nVolocopter é actualmente o primeiro e único fabricante de avións eVTOL do mundo que obtivo a aprobación de deseño e produción Axencia de Seguridade Aérea da Unión Europea.


Gigabyte vén de anunciar os seus tres novos smartphones Android – Mallando no Android\nAutor Eugenio Arranz O día 18 Febreiro, 2015 Non hai comentarios\nGigabyte tamén quere lanzar algún terminal a comezos de ano e quere facelo pola porta grande, xa que non estamos a falar da presentación dun terminal senón que estamos a falar de tres terminais distintos, un para cada gama do mercado. O GSmart Guru GX, o GSmart Mika MX e o GSmart Roma RX.\nO primiero do que imos a falar é do Gigabyte GSmart Guru GX, un terminal de gama media alta que conta cun panel IPS de 5 pulgadas con resolución FullHD, un procesador Qualcomm Snapdragon 615 octa-core a 64-bit, o cal ven acompañado de 2 GB de RAM e 32 GB de memoria interna, ampliable mediante microSD. Se falamos do seu soporte fotográfico componse dunha cámara traseira de 13 megapíxeles e unha frontal de 5 megapíxeles, conta con soporte LTE e trae consigo unha batería de 2.300 mAh. As súas medidas son de 139 x 69 x 7 mm e data de saída prevista deste terminal é para o mes de Marzo.\nO seguinte smartphone do que imos falar é o Gigabyte GSmart Mika MX, un dispositivo que irá dirixido á gama media do mercado. Este teléfono ten unha pantalla de 5 pulgadas qHD, o procesador quad core Snapdragon 410 de 64 bits cunha memoria RAM dun 1 GB. O resto das especificaciones son unha cámara traseira de 5 megapíxeles, unha cámara frontal de 2 megapíxeles, soporte LTE e unha batería de 3.000 mAh. As súas medidas son de 143 x 72 x 9.8 mm e a data de saída deste terminal non foi concretada polo dagora.\nO último smartphone do que imos a falar, é o Gigabyte GSmart Roma RX, un dispositivo que vai dirixido a todos aqueles que non requieren demasiada potencia, e que tampouco queren invertir demasiado cartos nun terminal. A pantalla segue sendo de 5 pulgadas como nos dous modelos anteriores, sen embargo a súa resolución é tan só FWVGA, o procesador empregado está firmado por MediaTek, un MT6582 quad core a 1.3 GHz e 512 MB de RAM. A cámara traseira conta cun sensor de 5 megapíxeles, mentras que a frontal dispó dun sensor de 0.3 megapíxeles. O almacenamento interno é de 4 GB que pode ser ampliado mediante microSD e unha batería de 2.000 mAh. As súas medidas son de 142 x 73 x 9.5 mm e como no caso do Mika MX descoñecese a data a saída a mercado.\nA día de hoxe Gigabyte non dou ningunha información sobre os prezos que terán os seus novos smartphones.\nCada vez que sae unha nova versión de Android facémonos …\nHabía tempo que non compartíamos un spot dun terminal Android. …


RC Celta » A previa en 10 datos: Espanyol-Celta\nA previa en 10 datos: Espanyol-Celta\nTras estrear o rexistro de vitorias desta tempada ante o Alavés, o RC Celta afronta a cuarta xornada de LaLiga no campo do Espanyol (21:00, Gol) co obxectivo de sumar o primeiros tres puntos lonxe de casa. Repasamos con dez datos clave este choque, o primeiro dunha intensa semana na que os de Unzué disputan tres encontros.\n1. O Celta non perdeu ningún dos últimos 5 encontros ante o Espanyol en Liga (3V, 2E).\n2. A última derrota do Celta ante o Espanyol foi en xaneiro de 2015 (1-0).\n3. O Espanyol suma catro encontros consecutivos sen marcar como locais. En toda a súa historia, nunca estivo cinco seguidos sen anotar no seu estadio en Liga.\n4. O Espanyol perdeu o seu últimos catro partidos en casa en Liga e pode igualar a peor serie como local de toda a súa historia na máxima categoría (cinco no antigo Sarriá en 1993).\n5. O Celta leva catro derrotas consecutivas como visitante en Liga.\n6. O Espanyol é o equipo que máis cartóns amarelos recibiu na presente tempada (12).\n7. Pau López, porteiro do Espanyol, é o que máis paradas realizou nesta tempada (14).\n8. Iago Aspas marcou catro goles no seu sete encontros contra o Espanyol en Liga (os mesmos que ante a Real Sociedade). Só ao Granada (6) marcoulle máis na máxima categoría.\n9. Iago Aspas leva tres tempadas consecutivas marcando ao Espanyol. Na 2015/16 co Sevilla no Sánchez Pizjuán (1 gol), na 2016/17 co Celta en Balaídos (1) e no RCDE Stadium (1), e na 2017/18 de novo co Celta en Balaídos (1).\n10. Pione Sisto marcou o seu primeiro gol en Primeira División no RCDE Stadium, a tempada pasada. O Celta venceu sobre a bucina cun auténtico golazo do danés e outro belo tanto do italiano Giuseppe Rossi (0-2).\nÁ venda as entradas para o Celta-Getafe da X5\nCRÓNICA | O Celta cae pola mínima ante o Espanyol (2-1)


O persoal de investigación da USC iniciará novas mobilizacións para denunciar a súa discriminación\nTemas: UNIVERSIDADE DE SANTIAGO SALARIOS PROTESTA MOBILIZACIóNS DISCRIMINACIóN INVESTIGACIóN\nDenuncian que se lle paga por debaixo do salario mínimo que fixa a normativa e que estiman en máis de 1.000 euros ao ano.\nPor Galicia Confidencial | Compostela | 06/02/2019 | Actualizada ás 10:15\nA Asemblea de Investigadoras de Compostela (AIC) acordou por unanimidade na súa última asemblea -celebrada o 29 de xaneiro- iniciar mobilizacións e diferentes accións de protesta. Unha decisión que din, se viron obrigados a adoptar polo actual Equipo de Goberno da USC. “Segue facendo oídos xordos ás reiteradas peticións realizadas para tratar de solucionar a situación de discriminación e inxustiza que sofre o colectivo”, din.\nMobilización do persoal de investigación da USC | Fonte: investigadores da Universidade de Santiago de Compostela\nNun comunicado, piden que se poña fin á discriminación á que se vén sometendo a unha parte do persoal de investigación desde 2016, cando se lle empezou a pagar por debaixo do salario mínimo que fixa a normativa. Tamén critican que se lles neguen as subidas salariais e se lle deixe de aboar a indemnización por extinción de contrato. “Só pedimos que tódalas persoas que teñen a mesma categoría profesional teñan garantidas as mesmas condicións laborais mínimas que xa recolle a normativa da USC”, denuncian.\nAsí, destacan que, para unha investigadora FPU/FPI, a diferenza entre o que percibe (1.173,00 €/mes) e o que figura na táboa de salarios mínimos actualizada (1.244,91 €/mes) supera xa os 1.000 euros anuais. “Dase ademais por primeira vez a circunstancia de que un axudante de apoio á investigación percibe xa un salario mínimo (1.193,97 €/mes) superior ao das propias investigadoras destas convocatorias. Algo inaudito”, critican.\nNeste sentido, suliñan que xa lle trasladaron esta petición ao Xerente, Javier Ferreira, e á Vicexerenta de Persoal, Pilar Martínez, nunha xuntanza mantida con eles o 7 de decembro, e que rematou coa solicitude do xerente de que se lle remitiran estas demandas e co seu compromiso de levalas e tratalas na mesa de negociación cos sindicatos. Ademais, destacan que os sindicatos desta mesa; CCOO, CIG, CSIF e UGT, din estar dacordo con etas demandas.\nPola súa parte, critican ao reitor, Antonio López, por non respostar ás peticións que se lle fan desde a AIC para reunirse con eles, a pesar de ter sido unha promesa da súa campaña eleitoral. “Non entendemos como é posible que prefiran seguir malgastando diñeiro público en pagar honorarios de avogados, indemnizacións e custas xudiciais en vez de investilos en investigación. Sobre todo, cando solucionar esta situación depende única e exclusivamente do Equipo de Goberno. É algo realmente inexplicable”, conclúen.\nConseguen pechar o ciclo de reprodución do polbo en acuicultura


Valores | Trisquel International School\nConciencia: Trisquel foméntase a concienciación e respecto dun mesmo, dos demais e da comunidade. Valóranse: a libre expresión de ideas, as contribucións individuais, a diversidade e o compromiso de respecto mutuo e a un mesmo a través de actividades no marco da aprendizaxe por proxectos, o traballo cooperativo así como da participación de e na comunidade. Proporciónase un ambiente seguro no que está permitido equivocarse, onde se potencia o ?tentalo? e anímaselles a utilizar os seus talentos como membros produtivos da sociedade.\nFactor emocional: Está demostrado que as emocións son fundamentais no proceso de aprendizaxe. Constitúen, xunto aos procesos cognitivos, un factor determinante na motivación e na adquisición do coñecemento. Un dos principios básicos do centro é que a aprendizaxe é máis eficaz cando os estudantes gozan co que fan lográndose así aprendizaxes significativas. Desta forma propíciase un marco libre no que se xeran continuamente emocións positivas cara á adquisición de coñecementos e a aprendizaxe dos mesmos.\nProactividad: Defínese como a actitude na que o individuo asume o pleno control da súa conduta de modo activo. Unha actitude proactiva vai máis aló de tomar a iniciativa, levando asumir a responsabilidade de facer que as cousas sucedan; decidindo en cada momento o que queremos facer e como o imos a facer. Esta é pois, a nosa maneira de entender o proceso de ensino-aprendizaxe; o alumno e alumna aprende a través do descubrimento e a comprensión e aplicación do coñecemento xerándose así, en todo momento un marco idóneo para a aprendizaxe proactivo e significativo.\nFlexibilidade: O camiño para lograr os obxectivos curriculares e a forma de demostrar a súa adquisición é o que permite que a atención sexa diferenciada e inclúa así á diversidade. A personalización do currículo proporciónanos a oportunidade de atender, de maneira flexible, á diversidade dos nosos alumnos e alumnas e ás súas necesidades.


Novidades da Biblioteca de Galicia\nElena Díaz del Río López\nA Biblioteca de Galicia ten como finalidade recoller, conservar e difundir o patrimonio bibliográfico de Galicia. Esta mostra, que pretende renovarse de forma periódica, ofrece unha selección de documentos que reflicten unha panorámica do patrimonio bibliográfico recuperado e dispoñible para a consulta de toda a cidadanía.\nManuscritos, libros, revistas, gravados, debuxos, partituras musicais, mapas, carteis, discos etc. conforman a colección da Biblioteca de Galicia, que se enriquece con fondos manuscritos ou impresos en Galicia, escritos en galego, de autoría galega ou de temática relacionada con Galicia.\nA incorporación de novos fondos realízase mediante doazón, depósito ou compra, así como a través do Depósito Legal. Deste xeito, a Biblioteca dispón dunha colección única que fai dela unha referencia fundamenteal para a cultura galega.\nNesta segunda mostra dos fondos recentemente adquiridos pola BdG, quixemos ofrecer unha serie de materiais relacionados co feminismo.


Data de emisión: 18/03/2020\nEFEMÉRIDES. 90 Aniversario Fraternidad – Muprespa\nFraternidade– Muprespa, Mutua Colabora coa Seguridade Social número 275, celebrou o pasado ano 2019 o 90 Aniversario da súa fundación, unha efeméride que lle permitiu tomar perspectiva da súa traxectoria ao longo destes anos nos que, conxugando momentos de forte expansión e desenvolvemento con outros máis complexos, logrou ser na actualidade a terceira mutualidade máis importante do sector en canto ao volume de cotas.\nA súa fundación remóntase ao ano 1929 cando Escolástico Zaldívar Aguarón e a súa esposa, Rafaela Otal Pló, fundaron “La Fraternidad” establecendo a súa sede no seu propio domicilio de Bilbao. Partindo dunha estrutura familiar, a entidade comezou o seu desenvolvemento na década dos 60 estendendo a súa presenza polas principais cidades españolas. Na década seguinte impulsou o seu crecemento coa apertura de novas delegacións e centros asistenciais e de prevención en Barcelona, Zaragoza, Bilbao, Cáceres e Córdoba, culminando coa inauguración en 1973 do Centro Hospitalario do Paseo de La Habana en Madrid.\nNa década de 1980, a entidade consolida a súa expansión coa absorción de 14 mutuas, algunhas de forte carácter local, e lidera unha etapa de formación académica e científica coa celebración de numerosos simposios e xornadas.\nO 31 de decembro de 1998 prodúcese a fusión de La Fraternidad con Muprespa-Mupag.\nNa actualidade, Fraternidad-Muprespa conta cunha rede de atención sanitaria formada por 122 centros propios, máis de 900 centros con concerto e un equipo composto por máis de dous mil empregados. Ten asociadas 123.000 empresas e dá cobertura a máis de un millón de traballadores.\nEn 2019 inaugurouse en Madrid o novo Hospital Fraternidad-Muprespa Habana, dotado dos medios tecnolóxicos e de diagnóstico máis avanzados. É un dos centros de referencia traumatolóxica no sector das mutuas ademais ser o único hospital europeo que conta co certificado de sostibilidade ambiental, Integral LEED for Healthcare, na súa categoría Platino, a máis alta da que se outorgan.


Morre un mariñeiro que sufriu un golpe na cabeza cando faenaba preto de Ons - Pontevedra Viva\nRescate dun mariñeiro preto de Ons\nMorre un mariñeiro que sufriu un golpe na cabeza cando faenaba preto de Ons\nMércores 23 de Outubro, 2019 ás 06:43 do Mércores 23 de Outubro, 2019\nUnha patrulleira da Garda Civil rescatou na noite deste martes a un mariñeiro que sufriu un accidente mentres faenaba co seu pesqueiro nas inmediacións da illa de Ons.\nO rescate, realizado en colaboración co helicóptero Pesca 1 do servizo de Gardacostas de Galicia, foi necesario debido a que o mariñeiro recibiu un forte golpe na cabeza.\nO mariñeiro foi evacuado do barco "Cristo da Laxe" e trasladado ao Hospital Álvaro Cunqueiro de Vigo, onde pouco despois confirmábase o seu falecemento. Trátase dun mozo da parroquia de Beluso, Carlos Pereira, de 24 anos de idade.\nO accidente tivo lugar pouco antes das dez da noite deste martes na zona coñecida como Monte Seco ao suroeste de Onza. O mozo enredouse nun dos aparellos de pesca e foi arrastrado cara o mar, golpeándose a cabeza contra o barco.\nOs seus propios compañeiros sacárono do mar e volvérono a subir a bordo do barco, á espera dos servizos de emerxencia. A vítima, á que tentaron reanimar no barco, chegou inconsciente ao hospital pero faleceu pouco despois.\nA noticia causou unha gran conmoción nesta vila pesqueira, xa que a familia do falecido, o barco e os seus tripulantes son moi coñecidos no municipio.\nMoitos dos barcos que, no momento do accidente, faenaban nas inmediacións da illa de Ons achegáronse cara á zona na que se atopaba o "Cristo da Laxe" e, tras comprobar a gravidade do accidente, decidiron regresar a porto.


Luís Celeiro | jueves, 18 de marzo de 2021, 00:00\nOs rapaces tíñanlle medo ao apalpador, que baixaba da serra, e os pais dos nenos tiñan medo de non poder procurar sustento suficiente para unha boa crianza.\nNas patacas estaba parte da solución. E nas castañas que, con gargalladas de risa, secábanse no canizo, arriba da lareira acendida e atizada con leña seca de carballo, de bidueiro ou, mesmamente, de buxo prohibida.\nÉ verdade que somos comedores de patacas, mesmo fritas que cocidas, asadas ou viúvas. Ou “patacas arregladas”, tan ricas e saborosas, con pemento bo, con touciño rustrido, algo de allo e alegría na casa. Patacas con nada ou con case nada, con chourizo cocido, con ovos fritidos, con sardiñas asadas, con leite mazado e, como di a Tía Manuela, “se hai fame, con sardiñas de lata, as patacas moi ricas son”.


O PSdeG promove un "pacto galego verde" cunha lei climática e máis orzamentos fronte ao "ecopostureo" da Xunta - Praza Pública\nGonzalo Caballero e outros dirixentes do PSdeG, na presentación do seu programa ambiental baixo o lema 'Galicia, futuro verde' CC-BY-NC-SA PSdeG\nEn vésperas do Día Mundial do Medio Ambiente, que se conmemora o 5 de xuño, as dúas forzas da oposición parlamentaria galega expuxeron este sábado as súas prioridades políticas en materia medioambiental. O secretario xeral do PSdeG, Gonzalo Caballero, sintetizou o "compromiso coa Galicia verde" do seu partido expoñendo as bases dun "pacto galego verde" que, propón, debera incluír elementos como unha lei galega fronte ao cambio climático e un incremento orzamentario que poña fin ao que cualifica como "ecopostureo" da Xunta do PP.\nO PSdeG, defende, promove un programa de "galeguismo verde que permita renaturalizar Galicia"\nCaballero sinala a lei climática promovida polo Goberno de España, que vén de culminar a súa aprobación parlamentaria, como referente do programa ambiental socialista para Galicia. O PSdeG, defende, promove un programa de "galeguismo verde que permita renaturalizar Galicia" e que non pon o foco só no ámbito rural, senón tamén no urbano, "renaturalizando as cidades" e propiciando "que os ecosistemas poidan entrar no espazo urbano". Neste sentido, sinala, a gran superficie de zonas verdes coas que conta Santiago é un modelo a seguir.\nOutro dos eixos dese pacto, resalta o secretario xeral socialista, é lograr unha "auténtica protección" a través da Rede Natura. Neste sentido, sinala, a prioridade é retomar "o procedemento de ampliación que quedou aparcado en 2011" e que recentemente, o PP se amosou disposto a retomar no marco dun debate promovido polo propio PSdeG no Parlamento.\nGonzalo Caballero, con representantes do PSdeG no Parlamento, no Congreso e no Senado, presentado as súas propostas en materia ambiental este 29 de maio en Santiago CC-BY-NC-SA PSdeG\nEse "pacto galego verde" debe contemplar tamén, a xuízo de Caballero, reformular o mapa eólico. "O PP -acusa- non busca o equilibrio entre a xeración de enerxía e as comunidades locais" e, ante a gran contestación social que están a provocar numerosos proxectos, cómpre "pactar un novo modelo" que deixe claro, defende, onde está permitido e onde non é posible instalar aeroxeradores.\nRetomar a ampliación da Rede Natura, trazar un novo mapa eólico ou incrementar o orzamento medioambiental ata, cando menos, os niveis nos que o deixou o Goberno galego de coalición son algúns dos eixos do "pacto verde" proposto por Gonzalo Caballero\nSen saír do ámbito enerxético, defende Caballero que esa eventual lei galega do cambio climático, que debera ao seu xuízo levar aparellada unha declaración de emerxencia climática, terá que trazar tamén liñas para a "transición ecolóxica xusta". Especialmente, para as comarcas que dependeron de modelos enerxéticos que agora se extinguen, como os baseados no carbón. Neste sentido, o líder do PSdeG censura que o PP, dende o Goberno galego, actuase como "axencia delegada de grandes empresas de produción enerxética" responsables da maior porcentaxe de emisións de CO2 á atmosfera. E cando estas compañías "mudaron" de prioridades, di, o PP "quedou illado".\nSinala o secretario xeral do PSdeG que, para aplicar este programa, a fin do "ecopostureo" da Xunta debe reflectirse tamén nos Orzamentos e que o Goberno galego, "no canto de dicir que defende a natureza, dispoña fondos". Neste sentido, Caballero resalta que "as políticas medioambientais da Xunta contan cun orzamento de 199 millóns de euros, unha cifra que contrasta cos 295 de 2009, o último ano do Goberno progresista".


Baiona prenderá unha candea en memoria de cada unha das mulleres asasinadas no que vai de ano - ValmiñorTV\nInicioBaiona prenderá unha candea en memoria de cada unha das mulleres asasinadas no que vai de ano\nO Concello de Baiona rendeu este xoves unha homenaxe á veciña de Gondomar presuntamente asasinada pola súa parella na tarde de onte e en repulsa da violencia machista. O equipo de goberno, xunto cun grupo de veciños e veciñas, gardaron ás 11:00 da mañá na Praza do Concello un minuto de silencio. O Alcalde, Carlos Gómez, e a concelleira de Igualdade, Yasmina Moreira, manifestaron a súa repulsa e condena a este tipo de actos, onde as mulleres son sempre as prexudicadas.\nEsta mesma tarde a Concellería de Igualdade do Concello de Baiona realizará na Praza do Concello un acto simbólico onde se colocará unha candea en memoria de cada unha das mulleres asasinadas no que vai de ano. Desde a Concellería convídase a toda a veciñanza que se queira unir a este acto que terá lugar ás 19:00 horas. Seguiranse todas as medidas de seguridade e preventivas necesarias, cumprindo coa normativa marcada pola Consellería de Sanidade da Xunta de Galicia.\nDos lobos marinos se recuperan en Nigrán antes de regresar a mar aberto\nVive Nigrán artella unha experiencia gastromusical pola ría de Vigo\nA terceira edición de Vive Nigrán, que se celebrará no antigo campo de fútbol de Lourido (Praia América) os próximos 19 e 20 de xullo, incorpora á súa programación un concerto a cargo de Mounqup, […]\n9.475 persoas da área sanitaria de Vigo participarán no estudo sobre a inmunidade do Covid-19\nUn total de 1.100 persoas foron citadas hoxe nos centros de saúde da área viguesa para realizarlles o test de inmunidade do coronavirus, no marco do estudo estatístico que está desenvolvendo a Consellería de Sanidade […]\nAmplíase o prazo para a deliberación do xurado no concurso “Un banco para o mundo”\nAnte a imposibilidade de reunirse o xurado para deliberar no período previsto sobre as fotos que cumpren os requisitos do concurso “Un banco para o mundo”, amplíase a data de deliberación do xurado unha semana […]


O romance do Astorga - Jaureguizar - El Progreso de Lugo: Periódico líder de Lugo y su Provincia\n22 octubre 2021 19:27 h.\nO romance do Astorga\nO MEU TAROT non acerta en todas as tiradas. A muller opina que nos chega ben de tazas e pratos no almorzo como para que eu despregue a miña baralla dun señor de Lugo, Ulises Sarry.\nA interpretación de cada figura escribiuna outro señor, Álvaro Cunqueiro, de Mondoñedo. Saíume unha carta que me anunciaba que atoparía "un cómico na rúa que ten dous nomes".\nQuedei tomar un café con Xoán Guerreiro no bar que fai esquina entre Bolaño Rivadeneira e a Rúa Nova. De repente, vin pasar a Quico Cadaval. Esquecera o augurio. Reparei en que, a partir dese cruce, a rúa pasa a chamarse Montevideo. Quico sentou onda nós. Alegroume porque o dramaturgo de Ribeira ensinoume a diferenzar os arcanos maiores dos menores. Cunqueiro era un devoto fervoroso das artes adiviñatorias. Amaba moitas cousas da vida. Unicamente odiaba os petroleiros, "modernos monstros mariños".\nAcordei de Cándido, un mariñeiro de Ribadeo que andou en petroleiros. Cando Cándido era un rapaz, nos anos 40, xa tiña a mirada veloz e a carne magra e escura. Colleu fama de entrar en casas alleas e levar cousas que non eran súas. Cada vez que había un roubo a Garda Civil ía buscalo á casa. Facían a malla.\nDe mozo, Cándido enrolouse en petroleiros. Navegou no Astorga. Nos meses de terra paraba descansar en Ribadeo. Se lle cadraba nun bar con gardas civís levantaba o vaso de barrantes e empezaba a recitar a Lorca: "Pero la Guardia Civil/avanza sembrando hogueras,/donde joven y desnuda/la imaginación se quema". Cándido sabía de memoria ese longo poema. "Nos petroleiros estaba prohibido fumar e daquela non había televisor, Jaure. No camarote do Astorga soamente había un libro: Romance de la Guardia Civil Española".


Xa podes mercar o Botafumeiro nº3 | Metrópoles Delirantes - Cómic\nCando llo comunicamos aos colaboradores, entusiasmáronse coa idea (hai que recoñecer que Suso é un tipo que se fai querer), colleron os seus cadernos e lápices e lanzáronse. Seica ti mereces ouro, incenso e mirra pero a cousa está moi chunga últimamente; este é o noso humilde agasallo no teu 2015 aniversario. Suso, só tes que entrar en www.obotafumeiro.com e baixarte O BOTAFUMEIRO: PARABÉNS, SUSIÑO, ti mesmo poslle o prezo e decides cantas moedas de prata vale.\nEsta entrada publicouse en BD Galega e está etiquetada con Banda deseñada, Banda desenhada, Bd galega, O Botafumeiro en 26 Decembro, 2014 por Sr B.\n← Publícase NOVENO, a revista dos alumnos do Garaxe Hermético A esperanza de vida dos superheroes →


Unha reposteira de Vimianzo premiada no Encontro nacional de mulleres emprendedoras do rural. Actualidade e novas do Concello de Vimianzo, Terra de Soneira, Costa da Morte, A Coruña, Galicia\nInicio Novas Unha reposteira de Vimianzo premiada no Encontro...\nSilvina Muñoz, fincada en Vimianzo, foi a única representante galega no congreso de Madrid que reuniu a máis de 300 mulleres rurais emprendedoras de toda España\nUnha reposteira de Vimianzo premiada no Encontro nacional de mulleres emprendedoras do rural\nVimianzo, 15 de xuño – Vimianzo estivo hoxe representado no lV Encontro Ruraltivity que reuniu en Madrid a 300 mulleres rurais emprendedoras. O acto estivo presidido pola ministra de Política Territorial, Isabel Rodríguez García, e outras personalidades do panorama financeiro, político e agroalimentario.\nO proxecto de Silvina Muñoz, chamado Algareira, recibiu unha das bolsas Ruraltivity, un recoñecemento patrocinado pola Fundación PepsiCo e través do cal 10 emprendedoras rurais accederán a unha axuda directa de 5.000 euros para impulsar os seus proxectos.\nA alcaldesa de Vimianzo, Mónica Rodríguez, puxo en valor a importancia deste recoñecemento e quixo felicitar “a Silvina por este recoñecemento que, sen dúbida, representa a todas as nosas empresarias nunha contorna que non sempre é favorable para as mulleres. Ínstolle a seguir desenvolvendo o seu proxecto porque terá sempre o noso apoio e admiración".


Desidia da Xunta en materia de prevención contra incendios - Amigos da Terra\nDesidia da Xunta en materia de prevención contra incendios\nHome/Novas de Biodiversidade/Desidia da Xunta en materia de prevención contra incendios\nA isto súmase a nefasta xestión da praga do nematodo do piñeiro e a falta de participación na elaboración das políticas de montes\nA Plataforma “Por un monte galego con futuro” compareceu hoxe, 19 de setembro, nunha rolda de prensa en Compostela, para denunciar, tras o verán, o incumprimento total de boa parte das medidas contempladas no Plan de Prevención e Defensa contra os Incendios Forestais en Galiza (Pladiga) e das desastrosas políticas forestais que se están a levar a cabo dende a Xunta.\nNo que se refire á estratexia de loita contra os lumes, fixo augas por todas partes. As circunstancias climáticas deste verán, con ceos habitualmente anubrados e choivas, foron o gran aliado da Xunta para evitar unha nova vaga de incendios que, lamentablemente, estoupou definitivamente en setembro cando se deron as circunstancias climáticas propicias para os lumes.\nEn concreto, debemos denuciar que a Xunta non fixo o mantemento das estruturas de defensa contra os lumes (cortalumes, devasas, faixas auxiliares, etc.) nos montes de xestión propia e nos conveniados. Ademáis, na orde de axudas para prevención de incendios en montes veciñais en man común e sociedades de fomento forestal (Sofor), a Consellería de Medio Rural resolveu no último día de prazo e a notificación foi publicada no DOG 21 días despois, o 15 de xullo. Isto provocou que non se recibisen até finais de agosto as comunicacións para poder iniciar os traballos de prevención, tendo de prazo para a execución dos mesmos até o 31 de outubro.\nPor outra banda, nas últimas semanas de agosto aínda se estaban a publicar nos boletíns provinciais as convocatorias de selección de persoal para as brigadas municipais que, polo tanto, non estarían operativas ata ben entrado setembro. Isto foi provocado polo afán da Xunta de descargar tarefas nos concellos (incendios, velutina, xestión de gando mostrenco, xestión de faixas de prevención, etc.), con convenios moitas veces sen dotación nin seguimento, o que fai que, por exemplo, houbese un gasto importante en autobombas que agora non están operativas.\nO groso do orzamento desvíase a medios aéreos privados e ao convenio co exército\nOnde realmente inviste a Consellería de Medio Rural o orzamento destinado a prevención e defensa contra incendios forestais é nos contratos dos medios aéreos con grandes empresas que fan negocio co lume e no convenio co exército. E isto faise a costa de manter as brigadas nunha situación moito máis precaria, tanto en recoñecemento profesional como en nivel salarial, en medios humanos e en medios materiais e de prevención de riscos laborais. E iso a pesares de que son, precisamente as brigadas, as que están en primeira liña e as que se xogan a vida apagando os lumes.\nEn definitiva, a Xunta segue sen prestarlle atención algunha á prevención e, cando o fai, faino tarde, mal e arrastro, queimando o groso do orzamento en labores de extinción e na utilización de medios aéreos.\nA xestión da praga do nematodo do piñeiro en Galiza está a ser desastrosa, favorecendo a súa expansión pola Península ibérica\nNo tocante á xestión de pragas, tampouco se está a facer unha grande aposta polo control e as medidas de prevención, e hai un caso recente que é bastante significativo: o nematodo do piñeiro. Despois da súa entrada en Galicia, no sur da provincia de Pontevedra, e de ter que declarar a zona en corentena -coa obriga de retirar toda a madeira afectada-, xa en 2016 a Unión Europea cuestionou as medidas de seguimento, control e trampeo implantadas pola Xunta.\nO pasado mes de agosto foi detido en Ourense un empresario por cortar miles de toneladas de madeira na zona demarcada, que foron vendidas a diversos puntos de Galicia e do Estado Español, espallando así a praga por un territorio moi amplo. Aínda que a persoa detida é a responsable das “trampas” que fixo para realizar esas cortas, isto non tería acontecido se os protocolos de control estivesen ben deseñados e implementados sobre o terreo.\nA Xunta non está a usar as súas propias ferramentas e os controis están recaendo maioritariamente na Policía e Garda Civil, sen apoio do corpo de Axentes Forestais. Tamén é sabido o continuo intercambio de madeira con Portugal sen ningún tipo de control a través das pistas forestais que comunican ambas rexións.\nPor outra banda, a comisión de seguimento creada a petición das organizacións sociais e sectoriais carece totalmente de contido e non se realizan xuntanzas periódicas que permitan o seu funcionamento.\nA política de montes elaborase sen participación social e cidadá\nTodas estas eivas están enmarcadas dentro dunha política forestal á deriva e dependente dos grandes intereses especulativos.\nNeste senso, non se está a contar coas organizacións sociais e sectoriais para a análise da situación e a elaboración de propostas para a política forestal de Galicia.\nNas últimas xuntanzas do Consello Forestal de Galicia, o conselleiro do Medio Rural non escoitou as propostas en materia forestal que realizaban as organizacións presentes, aludindo sempre aos ditames da Comisión Parlamentaria sobre os Lumes como únicas propostas a ter en conta para o desenvolvemento dos programas e accións en materia de montes.\nAgora resulta que o Grupo de expertos de apoio á Comisión do Parlamento de Galicia sobre Incendios Forestais está a piques de publicar un documento de respostas ás cuestións recollidas no ditame desta comisión parlamentaria, o que significa que sete persoas escollidas polos grupos parlamentarios serán as que marquen a política forestal a aplicar nos vindeiros anos para os montes de Galicia.\nDiante disto, outra vez máis temos que denunciar a escasa participación cidadá, a través das organizacións sociais e sectoriais, na elaboración das políticas nacionais, incumprindo tódalas directrices europeas ó respecto.\nA Plataforma “POR UN MONTE GALEGO CON FUTURO” está formada por:\nAmarelante S. Coop. Galega, Amigos da Terra, A Rente do Chan-PLADEVER, Asociación Ambiental Petón do Lobo, Asociación Amigos e Amigas dos Bosques “O Ouriol do Anllóns”, Asociación Cultural Bidueiro, Asociación Galega de Apicultura (AGA), Asociación Galega Cova Crea, Asociación Frouma, Asociación Montes da Galiza – Montegal, Asociación Para a Defensa Ecolóxica de Galiza (ADEGA), Asociación Pola Defensa da Ría (APDR), Colectivo Agrocuir da Ulloa, Confederación Intersindical Galega (CIG), Comando Ghichas do Valmiñor, Federación Rural Galega (FRUGA), KunterbuntDesign, Organización Galega de Comunidades de Montes (ORGACCMM), Salvemos as Fragas de Catasós, Sindicato Labrego Galego (SLG), Verdegaia.\nBy Angel Dorrío| 2019-09-19T15:05:24+02:00\t19 de Setembro, 2019|Novas de Biodiversidade|Comentarios desactivados en Desidia da Xunta en materia de prevención contra incendios


» REVOLTA FEMINISTA CONTRA O PATRIARCADO CAPITALISTA\n#MocidadeEnBloque, Activas, Actualidade, Asemblea de Mulleres, Asemblea LGBTI, Destaque\nA Asemblea de Mulleres de Galiza Nova ven de publicar o novo número do ACTIVAS, o seu voceiro nacional, con motivo da nova campaña polo 8M e as vindeiras mobilizacións do 1 de Marzo e da data en cuestión convocadas polo movemento feminista galego.\nAs mozas nacionalistas centramos o discurso desta campaña no encaixe das mulleres dentro do sistema capitalista nun contexto de aumento da explotación de clase. É precisamente neste contexto actual no que as mulleres, nomeadamente as mozas da clase traballadora, nos vemos maiormente atacadas sendo vítimas da temporalidade e da precariedade laboral, dos descensos dos salarios e do poder adquisitivo, así como do empeoramento das condicións e garantías laborais.\nAdemáis, en tempos de auxe da ultradereita vemos necesaria a mobilización e a loita contra o retroceso en materia de dereitos sociais.\nCon todo, desde Galiza Nova apuntamos que as mulleres do colectivo LGBT sofren ademáis das violencias específicas pola pertenza a este grupo, as violencias derivadas de ser mulleres e fai fincapé na situación de vulnerabilidade na que se atopan e as dificultades que sofren no acceso ao mercado laboral, como a maior exclusión social e mortalidade.\nAs mozas do BNG denunciamos tamén na nosa publicación, os 10 anos de goberno do Partido Popular da man de Núñez Feixóo que lograron precarizar aínda máis as vidas das mulleres, desprotexéndoas atentando contra elas mediante o recurtamento do gasto social e incluso vexándoas en distintas campañas institucionais.\nDesde a Asemblea de Mulleres de Galiza Nova chamamos á organización e o traballo de base xunto coa mobilización a fin de cumplir o noso cometido como militantes feministas e garantir os nosos dereitos.\nI Certame artístico Rosalía “A Combativa”


Dende 55 até 60 de 201 elementos\n<< Anterior 12 3 4 5 6 7 8 9 1011 12 13 14 15 16 17 18 ... 34 Seguinte >>\nA retranca feita novela\n: Galicia Confidencial A Coruña\n"Cando un remata un libro, é como se o desinchasen, como se lle quitasen o ar que ata entón lle permitía vivir, incluso voar. Con Pallarega esta sorte de “síndrome” manifestouse en toda a súa magnitude. Durante semanas, pensei que o esforzo non pagaba a pena. Pero mentres eu me mantiña en tal hibernación emocional, o mundo seguía movéndose. E unha reportaxe amosaba un novo oficio que xurdira no Xapón tralo arrepiante terremoto con tsunami que sufriu este país hai dous anos. Son os reparadores da memoria, aqueles que van remexendo entre os refugallos das vilas e os cascallos das vivendas para atopar calquera rastro de imaxe identificable. Recompilan fotografías, sométenas a un proceso de restauración e ofrécenas ós damnificados.\nDaquela entendín que unha fotografía, igual ca unha novela, non eran senón testemuñas do pasado. Tamén a fición, si, pois a súa semente se atopa sempre na memoria. E nun pasado que dá orixe, e así pois explica, o presente. Un pasado que no caso de Pallarega se concentra na xeración dos nosos pais, esa sociedade admirable nacida entre os anos 20 e 30, que houberon medrar e, por tanto, formarse nunha contorna mutilante e dogmática, unha contorna dirixida a crear seres submisos e babecos, ignorantes e parviolos, incapaces de decidir por si mesmos e de explotar calquera sinal de talento que agochasen no seu interior. Iso fan as ditaduras ao cabo. Pois ben, esa xeración en Galicia, posiblemente noutras partes de España, demostrou unha valentía, unha capacidade de loita e resistencia, unha habilidade para o emprendemento, unha flexibilidade, unha iniciativa e un talento, que xa lles gustaría á xeración que a seguiu. Esta posiblemente sexa a razón última da existencia de Pallarega.\nUn pasado do que se poden extraer boas ensinanzas aplicables ós tempos actuais. Pallarega desenvólvese entre os anos 1934 e 1959, aproximadamente, un cuarto de século do máis convulso e do máis ateigado de riscos e incerteza. Nese ambiente, os protagonistas son capaces de sobrevivir sen queixa, nin sensación de traxedia (agás os anos fatídicos da contenda civil, naturalmente), sen impresión de ter sido desfavorecidos pola Historia. Daquela descoñecían a influencia do materialismo, da especulación, os efectos da rivalidade comercial, a medida dos valores a través de rankings e cotas de mercado. Coido que as súas decisións estaban máis preto da esencia do ser humano do que están hoxe en día.\nPor todo isto naceu Pallarega, posiblemente, ou quizais por outros motivos distintos. En realidade, un nunca sabe como xurde unha historia. Un día ten unha idea, fai un esquema, busca algo de información, tenta escribir uns borranchos sobre un papel, míraos a ver se adquiren movemento, se deles se pode extraer un relato fascinante, e ao día seguinte se sorprende absolutamente obsesionado por ese relato que nada máis son unhas febles liñas descontinuas. Pouco a pouco vai adquirindo momentos e escenas, ós que procura dar algo de forma para tornar en ideas. Despois recolle todas esas pezas e desafíaas porque así soltas non serven de nada. E, velaí o momento clave, empeza a imaxinar, a fantasiar, empeza a crear unha outra realidade, a que chamamos fición. Unha fición colocada en distintos escenarios nos cales has de mergullarte, ós que debes trasladarte mental e emocionalmente. Por último, para os personaxes, has buscar referentes válidos que lle dean verosimilitude á historia. Eu, o referente principal tíñao ben próximo.\nDiciamos antes que Pallarega é testemuña dun pasado recente, o dos nosos pais, a maioría dos cales viñeron ó mundo en lugares pequenos. Porén, malia o reducido deses universos, neles reproducíanse os roles esenciais de calquera outra comunidade. A que hoxe chamaríamos figura do líder era exercida na novela polo pai de Nicolás, un carpinteiro de oficio que termina sendo labrego e que actuaba inconscientemente como facho da Pallarega. Mesmo a partir dos seus limitados estímulos, prognostica o estourido do conflito bélico. “Non diga tal, Pallarega”, pídenlle os veciños. O fillo, Nicolás, medra rodeado polas mesquindades derivadas dunha guerra civil, o cal sérvelle de ben máis aprendizaxe cás poucas aulas ás que acode. A súa vida non permite paradura e xa de mozo asiste a experiencias de forte pegada. E marcha; primeira estación, temporal, Ferrol anos 40. Axiña segue para Madrid onde coñece de preto a sociedade franquista á cal procura adaptarse con naturalidade, sen o trauma que pode significar unha ditadura para un home talentoso e de espírito ceibe coma é Nicolás. Pode representar o protagonista esa maioría social que asumiu o franquismo coma un simple marco de convivencia sen cuestionar o fondo político ou ideolóxico. Transición na casa antes de tirar para La Habana, máis por desubicación persoal que por necesidade; a emigración tamén era unha saída para casos coma o seu, non tan habituais. En La Habana encontra o seu lugar na Terra, onde satisfacer os seus degoiros e a súa capacidade de sedución persoal. Mais outrosí atopa o poder das circunstancias, da contorna, que o obrigan a un indesexado retorno. Volve pórse de manifesto o pouco habitual do seu caso como emigrante. Xa de volta ó País, descobre a evolución, o desenvolvemento, as primeiras etapas dunha transformación que terminará de cristalizar aínda décadas máis tarde. A metamorfose social inflúe na súa percepción vital, que se fai crítica e revisionista.\nPallarega pode ser unha novela de adaptación persoal, de supervivencia, de intelixencia; tamén de cuestionamento de estruturas e de réximes. Naquela xeración, as ditaduras mutilaban as capacidades, as arelas e ata os sentimentos dos cidadáns. Hoxe, a relación entre o pobo e o poder tampouco variou tanto. Máis ben cambiaron as condicións de vida e a natureza da tiranía".\nAntonio Rey recibiu o Premio de Historia Medieval nunha Santa María a Nova repleta\n: Marta Gómez\n29 ABRIL 2012, p L4\nO escritor Antonio Rey recibiu o premio de Historia Medieval de Galicia e Portugal\nAntonio Rey recibe hoxe o Premio Historia Medieval de Galiza e Portugal\n: La Voz de Galicia Barbanza\nHoxe terá lugar, tamén na vila noiesa, o acto de entrega do galardón correspondente á undécima edición do Premio Historia Medieval de Galiza e Portugal, un certame literario convocado pola editorial Toxosoutos e os concellos de Noia, Outes, Lousame, Carnota, Muros e Porto do Son. A cita levarase a cabo na igrexa de Santa María A Nova, e comezará ás 13.00 horas.\nNo acto será galardoado Antonio Rey Somoza, quen resultou vencedor co seu traballo A nobreza medieval na lírica galego portuguesa. En primeiro lugar, abrindo a cita, haberá unha intervención musical por parte de alumnos do conservatorio municipal Felipe Paz Carbajal de Noia. Logo falará o alcalde da vila, Rafael García Guerrero. A continuación, será o director de publicacións de Toxosoutos, David G. Couso, quen lea a acta, para darlle despois paso a Henrique Monteagudo, presidente do xurado. O gañador do certame no ano 2010, Marcos Fernández, entregaralle o galardón a Antonio Rey, quen tamén lle ofrecerá aos alí presentes unhas palabras. De novo, volveran a soar unhas notas musicais ao remate da entrega.\nLa capital noiesa acogerá hoy la entrega del Premio de Historia Medieval\nNoia. El profesor vigués afincado en Baiona Antonio Rey Somoza recibirá hoy la edición número once del Premio de Historia Medieval de Galicia e Portugal por su trabajo A nobreza medieval na lírica galego-portuguesa, editada por Toxosoutos. El acto tendrá lugar a partir de las 13.00 horas en la iglesia de Santa María a Nova de Noia.\nOlga Novo, Premio da Crítica por Cráter\n: X. Fraga


edl_losada: abril 2017\nQuico Cadaval no IES Antón Losada\nO prestixioso actor, autor e director teatral, Quico Cadaval achegouse hoxe ao noso centro, nunha actividade patrocinada polo Concello da Estrada.\nO recoñecido contacontos e monologuista contou historias de orixe popular que relacionou coa obra literaria de Valle Inclán. Precisamente, o próximo 12 de maio, o Concello da Estrada programa a representación da obra A cabeza do dragón, primeira obra representada en galego de Valle, dirixida por Cadaval e na que el mesmo representa ao escritor galego.\nNa actividade participou o alumnado de 4º ESO e 1º Bacharelato, e tamén tivemos con nós aos rapaces e rapazas de 4º de ESO do IES Nº1.\nAí deixamos as imaxes do evento:\nPublicado por edl_losada ás 13:00 Ningún comentario :\nOllos de auga, de Domingo Villar no Club de Lectura\nO Club de Lectura dos máis peques do Losada achegouse á novela policial a través da exitosa Ollos de auga, de Domingo Villar.\nO pasado 25 de abril, os rapaces e rapazas xogaron a ser detectives, como se ve nas imaxes, e falaron sobre o moito que gozaron coa obra do escritor vigués.\nPublicado por edl_losada ás 11:41 Ningún comentario :\nAs imaxes do Roteiro Teatral e Musical de Avelaíñas en Callobre\nA Aula de Teatro Avelaíñas do IES Antón Losada recibía, en colaboración con outras entidades estradenses, a centos de visitantes chegados de Touro, Laxe e Palas de Rei. Moitos eran actores e actrices que participaron na tarde do domingo 23 de abril no V Festival de Teatro Escolar. As obras representáronse no Teatro Principal da Estrada, segundo o horario previsto e tamén houbo tempo para desprazarse á parroquia de Callobre onde participaron nun Roteiro Musical e Teatral. Aí quedan as imaxes:\nPublicado por edl_losada ás 11:37 Ningún comentario :\nRoteiro Castelao (I) Pazo de Oca\nAí quedan as imaxes da primeira etapa do Roteiro Castelao na Estrada que este ano promove o EDL e A Biblioteca do Losada. Despois dunha serie de actividades, o alumnado participante nas mesmas, desprazouse a tarde do pasado 28 de marzo ao Pazo de Oca. Alí, ademais de identificar os lugares que inspiraron a Castelao para os seus deseños, puideron gozar dos espectaculares xardíns do Pazo, e pleno comezo da primavera.\nPublicado por edl_losada ás 11:08 Ningún comentario :\nV Festival de teatro Escolar na Estrada.\nO domingo 23 de abril terá lugar na Estrada a quinta edición do Festival de teatro escolar organizado por Avelaíñas Teatro. Aí deixamos o cartel do evento e algunhas imaxes da preparación do Roteiro Musical e Literario que terá lugar no Castro e Fervenza de Callobre.\nPublicado por edl_losada ás 10:10 Ningún comentario :\nAs imaxes de Avelaiñas no Principal con Mananciais de Historias.\nAí quedan as imaxes da posta en escena de Mananciais de historias a cargo de Avelaíñas Teatro. Tivo lugar o pasado 25 de marzo nun Teatro Principal da Estrada practicamente cheo.\nPicando na imaxe poderás ver máis fotos:\nAs imaxes do Roteiro Teatral e Musical de Avelaíña...\nAs imaxes de Avelaiñas no Principal con Mananciais...


Catro compañías actuarán na X Mostra de Títeres de Ribeira - CANAL RÍAS BAIXAS :: Información local\nMar 23\tEscrito por Uxía Vidal\nCunha década ás súas costas, a Mostra de Teatro de Ribeira consolidouse xa como un dos festivais de monicreques máis estables de Galicia. Catro compañías levarán as súas montaxes a escena durante os sábados do mes de abril. Tódalas funcións desenvolveranse no auditorio municipal a partir das sete da tarde. Serán de balde polo que só se precisa retirar a invitación media hora antes do comezo do espectáculo. Non é a única oferta teatral da concellería de Cultura de Ribeira que para este venres programou a representación de ‘Mensaxe do Mar’ da compañía Fantoches Baj no marco das actividades de conmemoración do Día das Artes Galegas dedicado este ano a Maruja Mallo. Paralelamente, a biblioteca municipal acollerá durante todo o mes de abril unha mostra sobre a vida e obra da pintora.\nEtiquetado como Ribeira Barbanza Cultura Titeres\nMáis nesta categoría: « O executivo noiés mellora varias rúas do casco histórico en mal estado\tEU Barbanza denuncia prácticas abusivas no sector da conserva »\nHomeBARBANZA - NOIACatro compañías actuarán na X Mostra de Títeres de Ribeira Top of Page


CARTAFOL DE NÉBOAS: As exitosas aventuras cotiáns dos Bolechas\nAs exitosas aventuras cotiáns dos Bolechas\nUnha serie infantil que conecta cos nenos e nenas de Galicia..\nAquela idea que comezou a coller forma un domingo na casa de Pepe Carreiro convertiuse nun auténtico éxito editorial, con importante repercusión mediática e que se trasladou a TV e a outro tipo de actividades.\n“Os lectores teñen os Bolechas como se foran da súa familia” afirma o seu creador. “A idea era facer unha familia numerosa atípica que protagonizara historias cotiáns” comenta Pepe Carreiro, que deseñou un produto “para que os primeiros lectores se divertiran” e que acabou “collendo moita forza”.\nSeis irmáns e o can “Chispa”. Carreiro estaba decidido a que nesta historia tiña que haber un animal, para “dar unha visión obxetiva e distinta das cousas”. Atinou. Porque é dos persoeiros “que lle resulta máis simpático os nenos”.\nUns nenos que seguen con devoción a estes protagonistas, como se puido comprobar na presentación de “Os Bolechas van a Santa Comba”, editado por este concello.Os libros de “Os Bolechas” levan vendidos máis de millón e medio de exemplares. Series en TV, discos e eventos multitudinarios aos que acoden cun autobús de doble planta, estilo londinense e un curioso Renault 4.\nE que Os Bolechas son un fenómeno en Galicia. E tamén en Portugal.\nPublicado por Xosé Manuel Lema\nVeteranos Terra de Xallas


XXI Viñetas desde o Atlántico\nSpiderman, Mortadelo e Filemón, Astérix… os heroes e as heroínas recalan na Coruña. A cita da banda deseñada máis consolidada de Galiza regresa esta segunda feira coa XXI edición do Salón Internacional do Cómic Viñetas desde o Atlántico. Durante unha semana, A Coruña acollerá creadoras e creadores destacados da Galiza e alén.\nUn detalle do cartaz deste ano\nÁs 19 horas desta segunda feira dará comezo o XXI edición do Salón Internacional do Cómic Viñetas desde o Atlántico, de maneira que A Coruña, como cada ano, será capital da banda deseñada grazas aos traballados de creadoras e creadores consolidados e novas e novos autores.\nSegundo a organización, nesta XXI edición, que se prolongará até o 12 de agosto (as exposicións permanecerán abertas até o 9 de setembro), confirmarase a consolidación no panorama internacional dun grupo de creadoras e creadores que “transitaron polas primeiras edicións de Viñetas como autores noveis”. “É o caso de Emma Ríos ou David Rubín, nomeados en reiteradas ocasións aos premios Eisner, e tamén de Homs ou Munuera, hoxe indiscutibelmente consagrados”, explica Miguelanxo Prado, director do Salón. “A todos eles, que hoxe teñen un lugar específico no mercado internacional –xa sexa americano ou franco-belga–, vímolos medrar desde as súas primeiras historias até as máis recentes, cuxos orixinais se expoñerán nesta vixésimo primeira edición do Festival”, agrega.\nEntre as persoas convidadas nesta edición da iniciativa dirixida por Miguelanxo Prado atópanse os galegos Xosé Tomás –autor do libro Manual de Escola, editado pola AS-PG, e un dos autores habituais da revista Golfiño–; David Rubín; Tirso Cons e Emma Ríos. Tamén participan Ángel de la Calle –recentemente premiado no Salón do Cómic de Barcelona con Pinturas de Guerra–, Mamen Moreu, Belén Ortega, José Luis Munuera, Miguel Ángel Giner, Cristina Durán, José Ramón Sánchez –autor dos carteis electorais cos que o PSOE concorreu ás eleccións xerais de 1977– e Josep Homs.\nNesta edición exporanse os orixinais do último premio Castelao de Banda Deseñada que impulsa a Deputación da Coruña. Trátase de O corpo de Cristo, de Beatriz Lema. No transcurso de Viñetas tamén se dará a coñecer a persoa gañadora da edición deste ano.\nAliás, a sala Salvador de Madariaga acollerá a mostra Squeeze-Oh! Cómic contemporáneo galego, dedicada ao cómic independente e comisariada por Rubén Romero. A entrada ás exposicións e conferencias e o acceso á feira e ás súas actividades son totalmente de balde.\nAs actividades programadas ao redor do salón do cómic compleméntanse coa feira de libreiros e editores, onde tamén se realizan presentacións de novidades editoriais e actos lúdicos.\nbanda deseñada Viñetas desde o Atlántico


Cementos Cosmos reinicia a explotación da súa canteira de Vilavella - Noticias de Galicia\nCementos Cosmos reinicia a explotación da súa canteira de Vilavella\nCementos Cosmos reinicia a explotación da súa canteira de Vilavella ao obter a licenza municipal que solicitara ao Concello de Triacastela (Lugo), unha vez que a Casa do concello recibiu os informes favorables necesarios dos distintos organismos.\nCoa subministración da canteira, a fábrica de Oural continuará de forma temporal a produción de clínker -produto intermedio necesario para a fabricación de cemento- o próximo luns.\nAdemais, a canteira, tras 10 meses de parada, Cementos Cosmos abastecerá a diversas empresas da zona que utilizan a súa calcaria e lousa.\nCementos Cosmos iniciou a explotación da canteira de Triacastela en 1978 e tivo que paralizar a súa actividade o ano pasado. “É unha boa noticia que a canteira poida poñerse en marcha e seguir xerando emprego na zona”, sinalou o director da fábrica, Jaime Santoalla.\n1 de agosto de 2014 | 19:42\t• Sen comentarios


Adxudicadas as obras da rúa Barcelona, das redes de auga e saneamento en Sísamo e do centro social de Lema. Novas | Concello de Carballo\nInicio Carballo ao día Novas Adxudicadas as obras da rúa Barcelona, das...\nAdxudicadas as obras da rúa Barcelona, das redes de auga e saneamento en Sísamo e do centro social de Lema\nA Xunta de Goberno Local tamén aprobou os contratos de mellora das zonas verdes e de subministro e colocación de pavimento e canastras en instalacións deportivas\nA Xunta de Goberno Local aprobou hoxe a adxudicación de obras, servizos e subministros por un total de 897.463,98 euros. Entre as primeiras figuran a reurbanización e mellora da accesibilidade nas rúas Barcelona e Luis Calvo, que será executada por Fonsán Gestión y Construcción cun orzamento de 363.399,34 euros; as redes de abastecemento de auga e saneamento dos lugares de Figueroa e Outeiro, en Sísamo, que foi adxudicada a Construcciones Ramón Vázquez y Reino por 257.125 euros, e a reforma e ampliación do centro social de Lema, que realizará Construcciones López Cao por 155.243 euros.\nNo primeiro caso, as obras permitirán solucionar as continuas roturas da rede de fibrocemento na rúa Barcelona e ampliar a zona peonil do treito da Luis Calvo comprendido entre a Barcelona e a rotonda, continuando deste xeito cos proxectos integrais de renovación dos servizos urbanísticos e de mellora da accesibilidade que estamos a acometer en todos os barrios. Nos outros dous, as actuacións adxudicadas hoxe darán resposta ás peticións realizadas pola veciñanza a través dos consellos parroquiais.\nAdemais das obras, a Xunta de Goberno Local tamén adxudicou hoxe, neste caso a Coregal Parques e Xardíns, os traballos de mellora e posta a punto das zonas verdes do concello, nos que investiremos 88.572 euros. Así mesmo, foi adxudicado a Suministros Técnicos Deportivos, por 33.124,64 euros, o subministro e colocación de pavimento deportivo e canastras elevables ao teito en instalacións deportivas.\nA Xunta de Goberno Local aprobou facturas por un importe total de 48.740,73 euros, a admisión de agrupacións no Programa de Actuacións Musicais, as bases e a convocatoria dunha praza de oficial de policía, un convenio coa Federación de Salvamento e Socorrismo de Galicia para a realización de prácticas de formación, vaos e licenzas urbanísticas, entre elas a de reforma e acondicionamento dunha edificación para destinala a albergue turístico no lugar de Pedra do Sal (Lema).